Il-kumpanija Bolt bdiet servizz ta' kiri ta' scooters fil-Belt Valletta u f'postijiet urbani fil-madwar. Dan f'investiment sabiex persuni li jkunu jridu jmorru minn post għall-ieħor fil-qrib jagħżlu metodi iżjed sostenibbli. Kważi sena ilu l-kumpanija kienet temmt l-ewwel provi ta' din is-sistema biex sa issa ġew iffinalizzati l-passi neċessarji sabiex is-servizz ikun konformi mar-rekwiżiti regolatorji tal-iscooters elettriċi f'pajjiżna. Il-Kap eżekuttiv tal-kumpanija f'Malta, Sebastian Ripard spjega li Transport Malta għamlet qafas sod li jippermetti l-operazzjoni ta' scooters elettriċi b'mod sigur. Il-Ministru għall-Ambjent, Aaron Farrugia stqarr li dan l-investiment sostenibbli huwa wieħed inkoraġġanti li jipprovdi mezzi alternattivi ta' trasport iżjed sostenibbli.